**Проблемска настава** је настала из потребе да се превазиђу слабости класичне наставе, која је неговала механичко памћење уместо мишљење, продукцију и стваралаштво.Американац Џон Дјуи је још првих деценија 20. века осмислио и у пракси проверио пројект-метод укоме се, између осталог, истиче да је при избору и обради сваког пројекта веома битно да су ученици заинтересовани за постављени проблем и да њихова решења и закључци буду практично применљиви. Дјуи је касније своју пројект-методу преобликовао у проблем-методу.

Учење је, по његовом мишљењу, ''учити како да се мисли''.

Проблемску наставу су теоријски и практично разрађивали и други аутори. Тако је на Гањеовој хијерархијској лествици типова учења решавање проблема на самом врху као најсложенији тип. Затим, Макс Вертхајмер, оснивач Гешталт теорије, сматра да је битна одлика продуктивног мишљења сагледавање проблемске ситуације као саставног дела шире целине, а то значи да треба увидети однос међу елементима, однос између средстава и циља, узрока и последице, појединачног и општег.

Решавање проблема је стваралачка активност којом се, у сусрету са посебним захтевима, тражи проналажење нових решења.

Проблем се јавља када ученик наиђе на извесну препреку у задовољавању својих жеља или повезивању својих циљева, онда када наиђе на одређену тешкоћу, а циљ не може постићи на основу до тада важећих начина, већ ваља пронаћи пут, начин за њено превазилажење.

Проблем је задатак који има следеће одлике:

* нешто непознато, неку празнину коју треба открити и попунити на основу података који нису изричито дати;
* различит број могућности за решавање;
* велику комплексност (за решавање је потребан велики број сложених логичких операција);
* за решење је потребан стваралачки приступ и искуство;
* решавањем проблема продубљује се знање, усвајају нове структуре сазнавања и развијају менталне способности.

Најприхваћеније је мишљење да је решавање проблема мисаони процес који чине четири етапе:

1. упознавање проблема
2. сужавање – реформулација проблема
3. постављање хипотезе
4. проверавање хипотезе.

Артикулација часа у овом типу наставе ипак се не може свести на рецепт, већ зависи од више чинилаца (природе градива, проблемских задатака које оно намеће, претходних знања ученика, претходног искуства у решавању проблема), а наставник, на основу властите процене, треба да се определи за најцелисходнију артикулацију.

**ПРИКАЗ ЧАСА**

Разред: II

Наставни предмет: Свет око нас

Наставна тема: жива природа

Наставна јединица: ланац исхране

Тип часа: обрада

Наставне методе: усмено излагање, рад на тексту, дискусија, писани радови

Облици рада: фронтални, групни, индивидуални

Врста наставе: проблемска настава и кооперативно учење

Циљеви и задаци:

* стицање знања да се сва жива бића хране
* усвајање и разумевање појмова: ланац исхране и ''еколошка равнотежа''
* разумевање нераскидивих веза које постоје у природи
* разумевање да свако живо биће има своје место и улогу у природи и у ланцу исхране
* развијање мишљења код ученика
* оспособљавање ученика да проблем сагледавају из различитих углова
* оспособљавање ученика да аргументовано бране свој став

|  |  |  |
| --- | --- | --- |
| ЕТАПЕ ЧАСА | СПЕСИФИЧНОСТИ ТОКА РАДА | ДИДАКТИЧКЕ НАПОМЕНЕ |
| Техника:  ''Интервју у три корака'' | Ученици раде у тројкама, тако што међусобно и наизменично један другом постављају питања, одговарају и бележе одговоре, а све на тему исхране живих бића. Дакле, један поставља питање(испитивач), другиодговара(одговарач), a трећи то записује на заједничком листу папира.. Улоге у тројкама се мењају. Питања су, на пример: Чиме се храни пуж?Итд. | 5 min |
| Размена знања у великој групи. | Ученици прочитају неки од својих примера о исхрани живих бића. | 2 min |
| Кратко предавање | Наставник објашњава ланац исхране користећи пано на коме су представљени: биљка, гусеница, птица, лисица и разлагачи(печурка,инсект и микроорганизми) наставник објашњава улогу и место свакогу ланцу исхране. Напомиње да је важно да се не поремети еколошка равнотежа. | 6 мин |
| Читање текста.  Решавање проблема. | Сваки ученик добије одштампан текст о ланцу исхране. На крају текста је питање које тражи од ученика да размисле и одговоре како би они решили проблем. Проблем се може решити на више начина и може имати више решења.  Свако размишља о проблему. | 2 min |
| Размена у великој групи | Ученици размењују своја решења. | 2 min |
| **''Углови''** | Наставник, према томе што су ученици одговорили, дели ученике на групе које слично или исто размишљају.Ученици тако и седе. Неодлучни седе заједно,ако их има.  Ученици сада у групи размене и осмисле аргументе за одбрану свог става, односно виђења решавања датог проблема.  Наставник позива ученике да јавно изнесу своја размишљања. Подстиче дискусију и сагледавање проблема из различитих углова, тако што остаје непристрасан. Подстиче дебату и сагледавање проблема из више углова.. | 20 min  Прво говори један из једне групе, па ученик из друге групе и тако редом.  Наставник подстиче да се што више ученика укључује у дискусију.  Ученик може прећи у другу групу, уколико је у међувремену променио своје мишљење, тј. Ако га је нека група својим аргументима успела уверити да је то решњење исправно. |
| ''Пeтоминутни састав'' | Ученици пишу састав након дискусије и након изнетих различитих размишљања и ставова. Дакле, обликоваће своје размишљање о датом проблему и аргументовати га на основу свега што су чули. | Раде индивидуално  5 min |
| Размена у великој групи | Неколико ученика прочита састав.. | 3 min |

**Прилог приче о ланцу исхране**:

Некада давно, насељавајући Аустралију, људи су поред свог омиљеног намештаја, књига и других ствари на нови континент доносили и разне биљке и животиње које тамо нису постојале. Тако су и зечеви доспели у Аустралију. Пре доласка Европљана у Аустралији није било зечева!

Шта се потом дешавало са зечевима?

Придошли становници у новој средини нису имали природних непријатеља, јер у Аустралији није било ни лисица, ни јастребова, ни вукова. Живећи у миру и неометани, зечеви су почели прекомерно да се множе. Јели су пуно траве, а она није могла да расте толико брзо колико су брзо они могли да једу. Ускоро се догодило је да траве било недовољно за исхрану новопридошлих зечева и староседелаца-оваца. Појавио се проблем како прехранити овце и шта радити са толиким зечевима. Како бисте ви решили овај проблем?

**Коментар наставника:**

Било је врло живо и занимљиво. Ученици су ме врло пријатно изненадили свјим учешћем у дискусији. Издвојила су се три начина размишљања (три групе) и постојала је мала група неодлучних. На крају неодлучних није било, а било је и прелажења са једног на други начин размишљања. Ученици су се спорили око тога да ли поубијати зечеве, вратити их у Европу или доносити им храну у Аустралију. Ту се расправљало и о финансијама, шта је економичније: вратити их у Европу или им стално доносити храну. Ту је било и гурмана, али и заштитника животиња и природе. У расправи је учествовало доста ученика. Посебно је било интересантно што су ученици заиста мењали мишљење након добрих аргумената супротне групе. Неки су тек у петоминутном саставу признали да су променили мишљење: прво су се залагали да се животиње убију и поједу, а затим су рекли да не би убили животиње. Другима се допало то што неко доледно и жустро брани свој став.

Коментари ученика после часа:

* ''Мени се највише свидело кад смо бранили своје мишљење.''
* ''Свиђа ми се кад смо се свађали за убијање зечева, превоз и храњење зечева.''
* ''Свидело ми се ово зато што смо много новог научили.''
* ''Овај начин рада ми се много свиђа зато што смо бранили своје одговоре о зечевима и свему осталом. Чак смо нешто и научили.''
* ''Мени се ово свиђа а највише ми се свиђа кад смо бранили своју групу.''

Закључак:

У стручној критици проблемска настава је увек најповољније оцењивана и стављана испред свих других врста наставе. Њене најважније вредности огледају се у следећем:

- изразито доприноси развијању мишљења и стваралачком развоју ученика,

- подстиче ученике да сами решавају проблеме и осамостаљује их,

- обезбећује могућност за редовну повратну информацију и континуирано праћење ученика,

- навикава ученике да научено примењују у пракси, у новим ситуацијама,

- омогућује наставнику да, на основу повратне информације, коригује наставни процес.

Решавање проблема је врло ефикасан вид наставног рада, али га треба примењивати у оним предметима и тематским целинама које су за то најпогодније. Најпогоднији за примену проблемске наставе су математика и природне науке, али и у другим предметима постоје проблемски задаци, па се и ту може повремено практиковати ова врста наставе.